LUISTER: Só kan jy meer 'mindful' deur die lewe gaan | Netwerk24
09 Maart 2020 06:00
Ek lees van 'n wyse man wat sê verbeel jou net hoe die lewe sou voel as jy elke mens, elke ding en elke ervaring kon benader asof dit jou beste vriend is wat jy jare laas gesien het. As jou beste vriend ná tien jaar aan jou deur klop, gaan jy nie net skraps opkyk nie, jy gaan hom entoesiasties tegemoet loop. Jy gaan nie spyt wees om hom te sien omdat hy 'n paar ekstra plooie het nie; jy gaan vra dat hy jou vertel watter stories agter al die nuwe krake in sy vel lê.
Onlangs moet ek 'n nuwe teepot gaan koop en ek besluit om op pad winkel toe die wyse man se raad te volg. Die teersypaadjie onder my voete; dis my beste vriend wat ek tien jaar laas gesien het. Hoe voel dit? My ou vriend is vol gate en hobbels; ek verbeel my dat my vriend my voete liggies masseer soos wat ek op hom trap. Dankie, vriend!
O gits, dis vrek warm. Ek vrees ek kan dalk 'n bietjie na sweet begin ruik en 'n verleentheid vir myself wees. Maar wat as ek die reuk eerder beskou asof dit my beste vriend is wat ek tien jaar laas gesien het? Hei, reukie, ek ken jou! Jy is hier om my te herinner dat ek nog lewe, dat ek meer as 'n miljoen sweetgaatjies in my vel het wat almal saamwerk om my af te koel en ou mikrobes weg te was. Hoe lekker om te weet ek het 'n vriend wat werk om my koel en skoon te hou.
Ek kom in die winkel. Hallo, Vriend Lugverkoeling! Jy is 'n bietjie intiem – blaas jou koue asem hier in my rug af. Dalk is ons meer as net vriende . . .
Die tou by die kassiere is langer as gewoonlik. Ag gmf. Maar wag, dalk is die tou ook my ou vriend. Vriende is juis daardie mense in wie se geselskap jy niksdoentyd kan deurbring sonder dat jy iets hoef te verrig. Kom ek staan hier in Vriend Tou en voel my voete op die grond, haal 'n paar keer diep asem en geniet die verskoning om net so vyf minute lui te wees.
Voor in die tou gekom, loer ek oor die kassiere se skouer en sien myself in 'n spieël. Daar is 'n breë, effens verspotte glimlag op my gesig waar daar vroeër in die dag 'n frons was. Daardie ou in die spieël, besef ek, hy is ook 'n ou vriend. Ek kyk sag sonder oordeel na hom. Hallo, Vriend!
Besef jy dat jy omring is van vriende? Jou onderklere – jy dink dalk hulle is verspot of onwaardig, maar dink net hoe sou jy voel as jy nou, op hierdie oomblik, sonder jou onderklere daar moes sit. Moenie jou vriende net waardeer as hulle afwesig is nie. Sê nou dankie vir Vriend Onderbroek.
En wat van daardie koppie waarin jou koffie is. Dank die hemel iemand het koppies uitgevind. Anders moes jy jou drankie uit 'n plas op die grond oplek.
Jy ken seker die woord mindfulness en het al baie definisies gehoor, maar in 'n sin beteken dit om al die vriende om jou raak te sien. Alles om jou – die teerpaaie, die wurms onder die grond, die sterre in die Melkweg, die taai emosies in jou hart – werk alles saam om jou lewe moontlik te maak.
Maak oop jou oë. Sien hulle raak.
In die jongste aflewering van die Blydskap-projek, gesels ons oor hoe 'n mens kan leer om nie jou vriende mis te kyk nie.